รัฐบาลไทย-ข่าวทำเนียบรัฐบาล-รมว.กษ. ลงพื้นที่สระแก้ว เร่งเดินหน้าจัดที่ดินพื้นที่แปลงเป้าหมาย อ.โคกสูง จ.สระแก้ว หลังยึดคืนเป็นที่ดิน ส.ป.ก.
วันพฤหัสบดีที่ 9 กุมภาพันธ์ 2560
รมว.กษ. ลงพื้นที่สระแก้ว เร่งเดินหน้าจัดที่ดินพื้นที่แปลงเป้าหมาย อ.โคกสูง จ.สระแก้ว หลังยึดคืนเป็นที่ดิน ส.ป.ก.
รมว.กษ. ลงพื้นที่สระแก้ว เร่งเดินหน้าจัดที่ดินพื้นที่แปลงเป้าหมาย อ.โคกสูง จ.สระแก้ว หลังยึดคืนเป็นที่ดิน ส.ป.ก. วางเป้าจัดสรรให้เกษตรกรทํากินพื้นที่ 719 ไร่ เกษตรกร 63 ราย ตามนโยบาย คทช. ลดความเหลื่อมล้ํา ยกระดับการทําเกษตร
พลเอกฉัตรชัย สาริกัลยะ รัฐมนตรีว่าการกระทรวงเกษตรและสหกรณ์ เปิดเผยภายหลังการลงพื้นที่ตรวจเยี่ยมการพัฒนาพื้นที่ ส.ป.ก. ที่ยึดคืนจากการครอบครองโดยมิชอบด้วยกฎหมาย ณ ตําบลหนองม่วง อําเภอโคกสูง จังหวัดสระแก้ว พร้อมรับฟังการบรรยายสรุปการดําเนินการยึดคืนที่ดิน แนวทางการพัฒนาพื้นที่เพื่อเดินหน้าจัดที่ดินให้เกษตรกรผู้ยากไร้ตามนโยบายรัฐบาล ว่า ตามที่ได้สั่งการให้ ส.ป.ก. เร่งรัดการดําเนินการพัฒนาพื้นที่ ส.ป.ก. ที่ยึดคืนได้ตามคําสั่ง หน.คสช. ที่ 36/2559 สั่ง ณ วันที่ 5 กรกฎาคม 2559 ซึ่งบังคับใช้ใน 3 กรณี เป้าหมาย 438 แปลง เนื้อที่ 443,501 ไร่ ใน 28 จังหวัด ผลการดําเนินการทั้งสามกรณีล่าสุด (ณ วันที่ 7 ก.พ. 60) พบว่า ขณะนี้ได้มีการยึดคืนเป็นที่ดิน ส.ป.ก. เนื้อที่ 316,582 ไร่ คืนให้ผู้ครอบครองเนื้อที่ 126,919 ไร่ โดยแผนการพัฒนาหลังจากการยึดคืนพื้นที่แล้ว ในปี 2560 กระทรวงเกษตรฯ จะจัดสรรให้เกษตรกร 250,742 ไร่ แบ่งเป็น 2 รูปแบบ คือ 1. จัดเป็นรูปแบบแปลงใหญ่ เนื้อที่ 100,742 ไร่ โดยแบ่งเป็น 2 ระยะ คือ ระยะที่ 1 เนื้อที่ 30,742 ไร่ ระยะที่ 2 เนื้อที่ 70,000 ไร่ 2. จัดให้เกษตรกรที่ครอบครองเดิม 150,000 ไร่ ซึ่งในการดําเนินการเพื่อพัฒนาพื้นที่นั้น ได้ขอรับการสนับสนุนหน่วยทหารช่างทหารบกเข้าดําเนินการในระยะที่ 1 จํานวน 73 แปลง เนื้อที่ 33,495 ไร่
ขณะที่ผลการดําเนินการตรวจสอบพื้นที่เป้าหมายตามคําสั่งที่ 36/2559 ในภาพรวมของจังหวัดสระแก้ว จํานวน 78 แปลง เนื้อที่ 87,257 ไร่ พบว่า คืนให้ผู้ครอบครองเดิมที่แสดงสิทธิตามประมวลกฎหมายที่ดิน เนื้อที่ 20,214 ไร่ ขณะที่พื้นที่ที่ยึดคืนได้เนื้อที่ 67,043 ไร่ จะนํามาพัฒนาปรับปรุงที่ดินให้มีความพร้อมเพื่อส่งมอบให้ คทช. นําไปจัดที่ดินให้เกษตรกรผู้ยากไร้ในรูปแบบสหกรณ์การเกษตร จํานวน 12 แปลง เนื้อที่ 4,202 ไร่ คาดว่าจะแล้วเสร็จใน เม.ย. 60 และ 2. จัดให้เกษตรกรที่ครอบครองเดิม เนื้อที่ 62,841 ไร่ แล้วเสร็จใน มิ.ย. 60
ส่วนการดําเนินการยึดคืนแปลงเป้าหมาย No. 2879 ต.หนองม่วง อ.โคกสูง จ.สระแก้ว ในครั้งนี้ พื้นที่เป้าหมาย เนื้อที่ 1,341 ไร่ ผลการดําเนินการยึดคืน พบว่า ยึดคืนเป็นที่ดิน ส.ป.ก. เนื้อที่ 1,305 ไร่ คืนให้ผู้ครอบครอง เนื้อที่ 36 ไร่ ส.ป.ก. จะนํามาดําเนินการจัดเป็นรูปแบบแปลงใหญ่ 1 แปลง เนื้อที่ 719 ไร่ และจัดให้เกษตรกรที่ครอบครองเดิมอีก 586 ไร่ โดยแนวทางการพัฒนาแปลงใหญ่ เนื้อที่ 719 ไร่ ให้พร้อมจัดสรรให้เกษตรกร โดยมีแผนการจัดสรรพื้นที่สําหรับเกษตรกร 63 ราย แบ่งเป็น 5 ส่วน คือ 1. ที่ดินทํากิน 63 แปลง แปลงละประมาณ 5 ไร่ เนื้อที่ 313 ไร่ 2. ที่อยู่อาศัย 63 แปลง แปลงละประมาณ 1 ไร่ เนื้อที่ 66 ไร่ 3. ที่ดินแปลงรวม เนื้อที่ 69 ไร่ 4. พื้นที่ส่วนกลาง เนื้อที่ 122 ไร่ และ 5. พื้นที่ก่อสร้างถนน/แหล่งน้ํา เนื้อที่ 150 ไร่
“การพัฒนาพื้นที่หลังการยึดคืนเป็นที่ดิน ส.ป.ก.จะเน้นการบูรณาการร่วมกันของหน่วยงานในสังกัดกระทรวงเกษตรฯ และส่วนราชการที่เกี่ยวข้อง อาทิ กรมการทหารช่าง เข้ามาปรับพื้นที่ กรมชลประทาน กรมทรัพยากรน้ําบาดาล จะเข้ามาพัฒนาแหล่งน้ํา กรมปศุสัตว์ เตรียมการส่งเสริมด้านปศุสัตว์ กรมส่งเสริมการเกษตร จะเข้ามาส่งเสริมการทําเกษตรผสมผสาน เพื่อให้เกษตรกรมีรายได้ระหว่างรอผลผลิต กรมส่งเสริมสหกรณ์ จะเข้ามาส่งเสริมการจัดตั้งสหกรณ์ รวมถึงคณะกรรมการนโยบายที่ดินแห่งชาติ (คทช.) จะเข้ามาดูแลเพิ่มเติมให้สมบูรณ์ในเรื่องที่เกี่ยวข้อง นอกจากนี้ พื้นที่แปลง No 2879 มีจุดเด่น คือ อยู่ติดถนนเส้นหลัก ส.ป.ก. จะส่งเสริมให้มีการจัดตั้งตลาดนัดชุมชน เพื่อนําผลผลิตที่มีคุณภาพของเกษตรกรมาวางจําหน่ายให้แก่ประชาชนทั่วไป เพื่อเป็นการยกระดับการทําเกษตรให้แก่เกษตรกรในเขตปฏิรูปที่ดินต่อไป” พลเอก ฉัตรชัย กล่าว
กลุ่มโฆษกและวิเคราะห์ข่าว กองเกษตรสารนิเทศ
สํานักงานปลัดกระทรวงเกษตรและสหกรณ์
โทร 02-2810859 แฟกซ์ 02-2822871
moacnews@gmail.com
www.moac.go.th
www.facebook.com/kasetthai